
I. AKTUALIAUSI ATLIKTI DARBAI

1. PRIIMTI SVARBIAUSI TEISĖS AKTAI


   	1.1. Administracinių teisės pažeidimų kodekso 2571, 260, 272, 288, 292, 294, 299, 302, 3025, 3028, 306, 308, 309, 312, 313, 314 straipsnių pakeitimo ir papildymo ir kodekso papildymo 2572 straipsniu įstatymas (Nr. XII-601) bei jį lydinčių įstatymų paketas (Nr. XII-602-XII-604). Įstatymais sukuriamas valstybės registras – Administracinių teisės pažeidimų registras, sukurta elektroninio informavimo ir už administracinius teisės pažeidimus paskirtų baudų mokėjimo administravimo paslaugų sistema, kuri skatintų savanorišką už administracinius teisės pažeidimus paskirtų baudų mokėjimą, gerintų tokių baudų administravimo procesą, sudarytų galimybes elektroniniu būdu informuoti asmenis apie jas bei užtikrintų priemones joms sumokėti.
	Pagrindinis įstatymo ir jį lydinčiųjų įstatymų tikslas – valstybės mastu sukoncentruoti informaciją apie už administracinius teisės pažeidimus paskirtas baudas ir administravimo funkcijas bei procesus perkelti į elektroninę erdvę.
          1.2. Teismų įstatymo 63, 64, 66, 67, 68 ir 105 straipsnių pakeitimo ir papildymo įstatymas (Nr. XII-543). Šiuo įstatymu siekiama padidinti teismų darbo efektyvumą užtikrinant racionalų turimų žmogiškųjų išteklių paskirstymą tais atvejais, kai teismų darbo krūviai yra netolygūs ir dėl to nukenčia bylų nagrinėjimo trukmė bei kokybė, skatinti didesnę asmenų, pretenduojančių į teismų vadovų ir aukštesniųjų teismų teisėjų pareigas, konkurenciją bei užtikrinti skaidrią ir kokybišką teismų vadovų pavadavimo tvarką.
	      1.3. Teismų įstatymo 60 ir 90 straipsnių papildymo ir pakeitimo įstatymas (Nr. XII-544). Siekiant užtikrinti teisinio reguliavimo nuoseklumą bei sudaryti sąlygas racionaliai panaudoti Lietuvos teisininkų potencialą, išplėstas asmenų, turinčių teisę be egzamino ir atrankos tapti bet kurio Lietuvos Respublikos teismo teisėju, ratas, ir teisę tapti bet kurio Lietuvos Respublikos teismo teisėju šalia buvusio Konstitucinio Teismo ir Aukščiausiojo Teismo teisėjų suteikiama teisė ir kadenciją baigusiam Europos Sąjungos Teisingumo Teismo ir Bendrojo Teismo, Europos Žmogaus Teisių Teismo teisėjui. Be to, siekiant skaidrumo teismuose, priimtu įstatymu įtvirtinta teisėjo įgaliojimų sustabdymo galimybė, užkirstas kelias sudaryti prielaidas teisingumą vykdyti asmeniui, kurio galėjimu būti teisėju pagrįstai suabejota.
	1.4. Teismų įstatymo 47 straipsnio pakeitimo įstatymas (Nr. XII-747), kuriuo siekiama sudaryti sąlygas efektyviam kriminalinės žvalgybos vykdymui tuo pačiu užtikrinant reikalingos apimties teisėjų imunitetą. Pradėti naudoti prieš teisėją kriminalinės žvalgybos informacijos rinkimo būdus ir priemones galima tik kriminalinės žvalgybos pagrindinės institucijos vadovo ar jo įgaliotų pareigūnų sprendimu, sutikus generaliniam prokurorui ar jo įgaliotam Generalinės prokuratūros ar apygardos prokuratūros prokurorui, kontroliuojančiam kriminalinės žvalgybos veiksmų teisėtumą ir koordinuojančiam jų vykdymą. Neatidėliotinais atvejais pradėti naudoti prieš teisėją kriminalinės žvalgybos informacijos rinkimo būdus ir priemones, kuriems pagal jų naudojimo pobūdį ir (ar) trukmę nereikalinga prokuroro ar teismo sankcija, galima kriminalinės žvalgybos pagrindinės institucijos vadovo ar jo įgaliotų pareigūnų sprendimu, bet per vieną darbo dieną turi būti gautas generalinio prokuroro ar jo įgalioto Generalinės prokuratūros ar apygardos prokuratūros prokuroro, kontroliuojančio kriminalinės žvalgybos veiksmų teisėtumą ir koordinuojančio jų vykdymą, sutikimas. Negavus sutikimo, kriminalinės žvalgybos informacijos rinkimo būdų ir priemonių naudojimas prieš teisėją nutraukiamas, o jų metu gauta informacija nedelsiant sunaikinama.
	1.5. Teismų įstatymo 86, 113 ir 122 straipsnių pakeitimo įstatymas (Nr. XII-748), kuriuo siekiama nustatyti tokią Teisėjų garbės teismo formavimo tvarką, pagal kurią į šios teismų savivaldos institucijos sudėtį būtų įtraukiami ne vien teisėjai, bet ir visuomenės atstovai. Taip sudaromos prielaidos didėti visuomenės pasitikėjimui teismine valdžia. Įstatymu yra įtvirtinta Teisėjų garbės teismo nario atskirosios nuomonės galimybė, detaliau aptariamas Teisėjų garbės teismo narių atskirųjų nuomonių skelbimas internete, sprendžiama praktikoje dažnai iškylanti Teisėjų garbės teismo kvorumo problema, dėl ko yra vilkinamas drausmės bylų nagrinėjimas.
	      1.6. Nesąžiningos komercinės veiklos vartotojams draudimo įstatymo 1, 2, 5, 6, 7, 13, 15, 16, 18, 20, 22, 23 straipsnių pakeitimo ir papildymo įstatymas (Nr. XII-628). Šiuo įstatymu sudarytos sąlygos veiksmingiau kovoti su nesąžiningą komercinę veiklą vykdančiais verslininkais bei sustiprinta vartotojų teisių apsauga nuo nesąžiningos komercinės veiklos. Šiuo įstatymu pašalinti neatitikimai 2005 m. gegužės 11 d. Europos Parlamento ir Tarybos direktyvos 2005/29/EB dėl nesąžiningos įmonių komercinės veiklos vartotojų atžvilgiu vidaus rinkoje, iš dalies keičiančios Tarybos direktyvą 84/450/EEB, Europos Parlamento ir Tarybos direktyvas 97/7/EB, 98/27/EB bei 2002/65/EB ir Europos Parlamento ir Tarybos reglamentą (EB) Nr. 2006/2004 (Nesąžiningos komercinės veiklos direktyva), nuostatoms.
[bookmark: organizacija][bookmark: dok_nr]	1.7. Įstatymo „Dėl užsieniečių teisinės padėties“ 26, 33, 40, 41, 53, 104, 109, 113, 125 straipsnių pakeitimo ir papildymo įstatymas (Nr. XII-548). Įstatymo nuostatos suderintos su Pilietybės įstatymo nuostatomis. Įstatymas užsieniečiams, kurie pagal Pilietybės įstatymą turi teisę atkurti Lietuvos Respublikos pilietybę arba yra lietuvių kilmės, numato palankesnes leidimo gyventi išdavimo sąlygas nei kitiems užsieniečiams - leidimui gyventi Lietuvoje gauti bus netaikomas reikalavimas turėti nustatytą dydį lėšų, turėti Lietuvoje gyvenamąją patalpą nuosavybės teise ar įregistravus nuomos sutartį, pateikti leidimo gyventi laikotarpį galiojantį sveikatos draudimą patvirtinantį dokumentą bei išvykų ir gyvenimo užsienio valstybėse sąrašą. Užsienyje gyvenantys lietuvių kilmės užsieniečiai bus labiau skatinami grįžti į tėvynę. Taip pat priimtu įstatymu nustatytas trumpesnis prašymų išduoti leidimus gyventi Lietuvos Respublikoje nagrinėjimo terminas, sumažintos galimybės užsieniečiams piktnaudžiauti prieglobsčio suteikimo procedūra ir neteisėtai išvykti į kitas Europos Sąjungos valstybes, Lietuva pasinaudojus kaip nelegalios migracijos tranzito šalimi.
	1.8. Baudžiamojo proceso kodekso 133, 139, 307, 421 straipsnių pakeitimo ir papildymo įstatymas (Nr. XII-551). Įstatymu patikslintos kardomųjų priemonių skyrimo bendrosios nuostatos, nustatyti kardomųjų priemonių skyrimo ir pasibaigimo nauji pagrindai, panaikintos reglamentavimo spragos, kad asmenys, padarę sunkius ar labai sunkius nusikaltimus, nebūtų paleidžiami teismo salėje iki kol įsigalios nuosprendis, t. y., kad nuteistieji neturėtų galimybės pabėgti ar pasislėpti nuo bausmės vykdymo.
	1.9. Baudžiamojo kodekso 7 ir 216 straipsnių pakeitimo ir Kodekso papildymo 224(1) straipsniu įstatymas (Nr. XII-702). Šiuo įstatymu įgyvendinamos Europos Tarybos ekspertų komiteto Moneyval rekomendacijos dėl priemonių, nukreiptų prieš pinigų plovimą, rekomendacijos dėl Lietuvos Respublikos teisės aktų tobulinimo, kad šie atitiktų Lietuvos Respublikos tarptautinius įsipareigojimus bei tarptautinius teisės aktus, priimtus pinigų plovimo ir terorizmo finansavimo prevencijos srityje (įgyvendintos dvi Jungtinių Tautų konvencijos). Pastebėtina, kad pastaruoju metu ES ypač sutelkta kova prieš finansinius nusikaltimus, ketinama įsteigti Europos prokuratūrą kovai su ES lėšų neteisėtu panaudojimu, todėl ši Baudžiamojo kodekso pataisa yra labai svarbi.
	1.10. Teismo ekspertizės įstatymo 1, 2, 3, 5, 6, 7, 9, 11, 12, 16, 20, 23 straipsnių pakeitimo ir Įstatymo papildymo 4(1), 24(1) straipsniais ir priedu įstatymas (Nr. XII-698). Įstatymu įgyvendintas 2009 m. lapkričio 30 d. Tarybos pamatinis sprendimas 2009/905/TVR dėl kriminalistinių laboratorinių tyrimų paslaugų teikėjų akreditacijos, taip pat nustatyti teismo ekspertų veiklos principai, įtvirtinta galimybė administracine tvarka vertinti teismo ekspertų veiklą ir numatyta atsakomybė už Teismo ekspertų profesinės etikos kodekso pažeidimus, suteikti įgaliojimai Teismo ekspertų veiklos koordinavimo tarybai nagrinėti skundus dėl tokių pažeidimų, nustatyta ekspertinių įstaigų vadovų pareiga svarstyti kvalifikacijos patikrinimo klausimus.
	1.11. Seimo statutas „Dėl Lietuvos Respublikos Seimo statuto 153 ir 16 straipsnių pakeitimo“ 4 straipsnio pakeitimo (Nr. XII-658), kuriuo siekiama mažinti valstybės biudžeto lėšų poreikį ir iki 2014 m. gruodžio 31 d. pratęstas laikotarpis, iki kurio lieka sumažintos lėšos su parlamentine veikla susijusioms išlaidoms (Seimo Pirmininkui ir Seimo Pirmininko pavaduotojams reprezentacijos išlaidoms, Seimo nariams išlaidoms, susijusioms su parlamentine veikla) apmokėti. Taip pat įtvirtinama, kad lėšų su parlamentine veikla susijusioms išlaidoms apmokėti sumažinimas yra laikinas ir galioja iki 2014 m. gruodžio 31 d., o nuo 2015 m. sausio 1 d. vėl grįžtama prie anksčiau galiojusių dydžių.
	1.12. Seimo statutas „Dėl Lietuvos Respublikos Seimo statuto 291, 88, 127, 128, 134, 135, 136, 139, 140, 169, 1806, 1809, 18025 ir 214 straipsnių pakeitimo“ (Nr. XII-707), kuriuo Lietuvos Respublikos Seimo statuto nuostatos derinamos su Lietuvos Respublikos teisėkūros pagrindų įstatymu.
	1.13. Civilinio kodekso pakeitimo ir papildymo įstatymas įstatymas (Nr. XII-700), bei Vartotojų teisių apsaugos įstatymo 2, 4, 5, 14, 15, 37, 40 straipsnių bei priedo pakeitimo ir papildymo ir 16 straipsnio pripažinimo netekusiu galios įstatymas (Nr. XII-701).
	Įstatymuose perkeltos direktyvos 2011/83/ES nuostatos į nacionalinę teisę, kodifikuojant vartojimo sutarčių pagrindines normas. Užtikrinant vartojimo sutarčių teisinio reguliavimo nuoseklumą, sistemingumą ir aiškumą, siekiama sudaryti sąlygas aukštam vartotojų teisių apsaugos lygiui ir sudaryti prielaidas Lietuvos subjektams (tiek vartotojams, tiek įmonėms) veiksmingai pasinaudoti Europos Sąjungos vidaus rinkos galimybėmis.
	1.14. Civilinio proceso kodekso 284 straipsnio pakeitimo įstatymas (Nr. XII-633) ir su juo susijęs Administracinių bylų teisenos įstatymo papildymo 85(1) straipsniu įstatymas (Nr. XII-632). Minėtus įstatymus priimti paskatino susidariusi situacija, kai dėl Lietuvos Respublikos Konstitucinio Teismo priimtų nutarimų, kuriais prieštaraujančiais Lietuvos Respublikos Konstitucijai ir (ar) įstatymams buvo pripažinti norminiai teisės aktai (pavyzdžiui, nustatantys valstybės pareigūnų ir teisėjų valstybines pensijas ir pan.), iš Lietuvos valstybės teismuose priteistos didelės mokėtinos sumos, kurios nebuvo numatytos patvirtintame valstybės biudžete. Siekiama, kad teismų sprendimų, kuriais iš Lietuvos valstybės priteistos mokėtinos sumos ir lėšos tokių sprendimų vykdymui nenumatytos patvirtintame valstybės biudžete, vykdymas neišbalansuotų valstybės biudžeto ir būtų suderintas su pagrindiniais atitinkamų biudžetų planavimo, kaupimo ir naudojimo principais. Šiam tikslui įgyvendinti įstatymuose nustatyta, kad motyvuotu atsakovo prašymu tokių sprendimų vykdymas gali būti atidedamas kitiems biudžetiniams metams.

	1.15. Civilinio proceso kodekso 284 straipsnio pakeitimo įstatymas (Nr. XII-633) ir su juo susijęs Administracinių bylų teisenos įstatymo papildymo 85(1) straipsniu įstatymas (Nr. XII-632). Minėtus įstatymus priimti paskatino susidariusi situacija, kai dėl Lietuvos Respublikos Konstitucinio Teismo priimtų nutarimų, kuriais prieštaraujančiais Lietuvos Respublikos Konstitucijai ir (ar) įstatymams buvo pripažinti norminiai teisės aktai (pavyzdžiui, nustatantys valstybės pareigūnų ir teisėjų valstybines pensijas ir pan.), iš Lietuvos valstybės teismuose priteistos didelės mokėtinos sumos, kurios nebuvo numatytos patvirtintame valstybės biudžete. Siekiama, kad teismų sprendimų, kuriais iš Lietuvos valstybės priteistos mokėtinos sumos ir lėšos tokių sprendimų vykdymui nenumatytos patvirtintame valstybės biudžete, vykdymas neišbalansuotų valstybės biudžeto ir būtų suderintas su pagrindiniais atitinkamų biudžetų planavimo, kaupimo ir naudojimo principais. Šiam tikslui įgyvendinti įstatymuose nustatyta, kad motyvuotu atsakovo prašymu tokių sprendimų vykdymas gali būti atidedamas kitiems biudžetiniams metams.


2. PARLAMENTINĖS KONTROLĖS DARBAI

	2.1. 2013 m. rugsėjo 13 d. Teisės ir teisėtvarkos komiteto biuro atstovai dalyvavo Baudžiamojo proceso kodekso priežiūros komiteto posėdyje, kuriame buvo svarstomi: Statistikos departamento pasiūlymai keisti BPK, susiję su draudimu teikti statistikos tikslais gautus konfidencialius asmens duomenis kitoms institucijoms ar asmenims ne statistikos tikslais ar be statistinio vieneto aiškaus sutikimo, kad šie duomenys būtų naudojami kitiems tikslams. Tokie keitimai siūlomi, atsižvelgiant į Europos Sąjungos teisės aktus. Taip pat buvo svarstomi baudžiamosios bylos atnaujinimo terminų klausimai.
	2.2. 2013 m. rugsėjo 16 d. Teisės ir teisėtvarkos komiteto biuro atstovai dalyvavo Civilinio kodekso priežiūros komiteto posėdyje, kuriame buvo svarstomos teisės normos, reglamentuojančios partnerystės instituto reguliavimą.
	2.3. 2013 m. rugsėjo 18 d. Teisės ir teisėtvarkos komitetas, atlikdamas parlamentinę kontrolę, posėdyje išklausė Europolo ir Eurojusto 2012 metų veiklos ataskaitas. 
Lietuvos kriminalinės policijos biuro Tarptautinių ryšių valdybos Europolo Lietuvos nacionalinio skyriaus viršininkas Tomas Antulis pristatė Europolo 2012 metų veiklos ataskaitą.  2012 metais Europolas teikė pagalbą teisėsaugos institucijoms visoje ES kovojant su nusikalstama veikla visose prioritetinėse srityse. Tomas Antulis pristatė Europolo, kaip operatyvaus reagavimo centro, veikiančio 24 valandas per parą ir 7 dienas per savaitę gebėjimus bei naudojamas kompiuterines sistemas. T. Anulis pažymėjo, kad Lietuva aktyviai dalyvauja Europolo veikloje, 2012 m. Europolo Lietuvos nacionalinis skyrius intensyviai keitėsi informacija su kitų šalių teisėsaugos institucijomis. Daugiausia paklausimų Lietuva gavo iš Vokietijos, Švedijos, Prancūzijos, o iš Lietuvos daugiausia pranešimų buvo išsiųsta Vokietijai, Danijai, Švedijai. Pagrindinės nusikalstamų veikų, kurias tiriant bendradarbiaujama su Europolu, rūšys, kaip ir 2011 m. išliko  tos pačios, t.y. nusikaltimai, susiję su narkotikais, plėšimais bei vagystėmis, sukčiavimu bei įtartinomis finansinėmis operacijomis, pinigų plovimas, mokėjimo kortelių klastojimas, taip pat transporto priemonių vagystės.  
Eurojusto 2012 m. veiklos ataskaitą pristatė, Generalinės prokuratūros Baudžiamojo persekiojimo departamento vyr. prokuroro pavaduotoja, Lietuvos nacionalinė narė Eurojuste Laima Čekelienė, kuri ne tik bendrai pristatė Eurojusto veiklą, darbo formas bei metodus, tačiau taip pat įvardijo ir sunkumus, su kuriais susiduriama prašant teisinės pagalbos iš kitų valstybių, kurie kyla dėl skirtingo duomenų apsaugos teisinio reglamentavimo, elektroninių ryšių tinklais perduodamų įrodymų priimtinumo, dėl to, kad kai kurių valstybių nacionaliniai nariai Eurojuste neturi pakankamų įgaliojimų ir pan. L. Čekelienė pateikė darbo su bylomis statistiką, pažymėdama, kad lyginant su 2011 m. išaugo Lietuvos nacionalinės atstovybės įregistruotas bylų skaičius, o taip pat ir Lietuvos atžvilgiu įregistruotų bylų skaičius. Didžiausias skaičius bylų, įregistruotų tiek Lietuvos nacionalinės atstovybės, tiek Lietuvos atžvilgiu buvo dėl sukčiavimo, o taip pat nemaža dalis bylų buvo susijusios su prekyba narkotinėmis medžiagomis, plėšimais, pinigų plovimu bei nusikaltimais žmogaus gyvybei. Lietuvos nacionalinė atstovybė įregistravo daugiausia bylų Jungtinės Karalystės, Nyderlandų karalystės, Vokietijos atžvilgiu, o Lietuvos atžvilgiu daugiausia bylų įregistravo Vengrija, Prancūzija, Švedija, Latvija. 
	2.4. 2013 m. rugsėjo 25 d. Teisės ir teisėtvarkos komiteto uždarame posėdyje, dalyvaujant Vidaus reikalų ministrui Dailiui Barakauskui, Generaliniam policijos komisarui Sauliui Skverneliui, Generaliniam prokurorui Dariui Valiui, Priešgaisrinės apsaugos ir gelbėjimo departamento vadovui Remigijui Baniuliui, Bendrojo pagalbos centro viršininkui Artūrui Kedavičiui, Ryšių reguliavimo tarnybos direktoriui Feliksui Dobrovolskiui ir mobiliojo ryšio paslaugų operatorių „Bitė Lietuva“, „Omnitel“ ir „Tele-2“ atstovams, aiškintasi priežastys, kodėl nebuvo techninių galimybių nustatyti Panevėžio rajone pagalbos besišaukiančios ir vėliau nužudytos merginos tikslios buvimo vietos.
Posėdžio metu Bendrojo pagalbos centro viršininkas ir policijos vadovas pateikė informaciją apie chronologinę įvykių eigą ir tarnybų reagavimą į pagalbos prašymą. Konstatuota, kad šios tarnybos sureagavo tinkamai ir operatyviai, nors ir neturėjo išsamios informacijos apie pagrobtos merginos tikslią buvimo vietą. Taip pat pažymėta, kad policija per trumpą laiką sulaikė įtariamus asmenis. Posėdyje diskutuota, dėl kokių priežasčių pareigūnai operatyviai negavo reikiamos informacijos apie pagalbos prašančios, pagrobtos merginos buvimo vietą, kas apsunkino jos paieškas ir neleido laiku rasti bei išgelbėti; kodėl tik vienas mobiliojo ryšio operatorius automatizuotai teikia duomenis apie skambinančiojo vietą be SIM kortelės Bendrajam pagalbos centrui, nors valstybė teisės aktų nustatyta tvarka kompensuoja visos reikalingos įrangos įsigijimo ir įdiegimo išlaidas.
Konstatavus duomenų perdavimo Bendrajam pagalbos centrui spragas, nutarta pavesti Ryšių reguliavimo tarnybai kartu su Bendruoju pagalbos centru mobiliojo ryšio operatoriams iki 2013 m. rugsėjo 30 d. pateikti visus techninius reikalavimus dėl duomenų, reikalingų vietos nustatymui be SIM kortelės pateikimo. Mobiliojo ryšio operatoriai iki 2013 m. gruodžio 31 d. turi savo tinkluose įdiegti reikiamą įrangą, visais atvejais galinčią nustatyti ir perduoti vietos nustatymo duomenis Bendrajam pagalbos centrui.
	2.5. 2013 m. spalio 7 d. Teisės ir teisėtvarkos komiteto biuro atstovai dalyvavo Civilinio proceso kodekso priežiūros komiteto posėdyje, kurio metu buvo aptarti bylinėjimosi išlaidų atlyginimo, atstovų pagal pavedimą, nežinia kur esančio skolininko paieškos ir kiti pasiūlymai, susiję su CPK pakeitimais.
2.6. 2013 m. spalio 9 d. ir spalio 23 d. posėdžiuose Teisės ir teisėtvarkos komitetas, gavęs Lietuvos notarų nusiskundimus dėl valstybės registrų sutrikimų, išklausė Teisingumo ir Vidaus reikalų ministerijų informaciją dėl Centrinės hipotekos įstaigos ir Gyventojų registro tarnybos prie Vidaus reikalų ministerijos tvarkomų valstybės registrų veiklos.
Posėdžių metu, dalyvaujant Lietuvos notarų rūmų, Centrinės hipotekos įstaigos bei Gyventojų registro tarnybos atstovams, buvo išklausyta informacija apie priežastis, dėl kurių valstybės registrų funkcionavimas buvo sutrikęs. Buvo atkreiptas dėmesys, kad visi valstybės informaciniai ištekliai turi veikti be sutrikimų ir šių išteklių naudotojai visada turi gauti tikslią ir išsamią informaciją. Komiteto posėdžių metu taip pat buvo pažymėta, kad Gyventojų registras nėra atskirtas nuo kitų Vidaus reikalų ministerijos reguliavimo srityje tvarkomų valstybės registrų ir valstybės informacinių sistemų. Taip pat posėdžių metu buvo pabrėžta, kad kiti valstybės registrai gali funkcionuoti nepriklausomai nuo to, kas būtų valstybės registro tvarkytojas, t. y. pakeitus registro tvarkytoją, pats registras ir toliau veiktų. Komitetas kreipėsi į Vyriausybę pažymėdamas, kad Gyventojų registras turi veikti kaip atskiras registras, kaip ir yra numatyta Gyventojų registro įstatyme, ir tuo pačiu pasiūlydamas peržiūrėti Gyventojų registro papildomo finansavimo klausimą. 
	Posėdžio metu taip pat svarstytas ir Teisingumo ministerijos siūlymas perduoti Gyventojų registrą Teisingumo ministerijos reguliavimo sričiai.
	2.7. 2013 m. lapkričio 22 d. Teisės ir teisėtvarkos komitete vyko klausymai dėl Administracinių nusižengimų kodekso projekto Nr. XIP-3600(2), kurių metu nuspręsta kreiptis į Vyriausybę dėl 2013 m. birželio 13 d. priimto ir 2014 m. liepos 1 d. įsigaliosiančio Lietuvos Respublikos saugaus eismo automobilių keliais įstatymo 2, 6, 9, 10, 11, 12, 13, 14, 16, 17, 18, 19, 21, 22, 23, 24, 25, 26, 27, 28, 29, 33 straipsnių, įstatymo priedo pakeitimo ir papildymo ir įstatymo papildymo 61, 271 straipsniais įstatymo Nr. XII-360 įgyvendinimo. Siekiant išvengti dubliavimosi rengiant minėto įstatymo nuostatų įgyvendinimui reikalingas Administracinių teisės pažeidimų kodekso pataisas bei atskirų valstybės institucijų pasiūlymus (pvz. dėl „neblaivumo“ sąvokos, dėl teisės vairuoti transporto priemones atėmimo ir grąžinimo tvarkos ir kt.), Vyriausybės paprašyta iki 2013 m. gruodžio 2 d. informuoti Teisės ir teisėtvarkos komitetą, kaip yra pasirengta 2014 m. liepos 1 d. įsigaliosiančio įstatymo įgyvendinimui, kada ketinama Seimui pateikti su minėtu įstatymu susijusių įstatymų pakeitimo projektus.
	2.8. 2013 m. lapkričio 27 d. Teisės ir teisėtvarkos komiteto posėdyje, buvo svarstomas parlamentinės kontrolės klausimas tema: „Asmenų, apklausiamų liudytojais pagal Baudžiamojo proceso kodekso 82 straipsnio 3 dalyje nustatytus ypatumus, instituto taikymas praktikoje“. Posėdžio tikslas – gavus nusiskundimų iš piliečių dėl liudytojų apklausos ypatumų („specialaus“ liudytojo), įvertinti pastarojo meto situaciją, kad „specialaus“ liudytojo institutas praktikoje iš esmės netaikomas imunitetą turintiems asmenims. Liudytojo apklausos ypatumus (“specialųjį” liudytoją) įstatymų leidėjas 2007 metais nustatė Baudžiamojo proceso kodekso 82 straipsnio 3 dalyje, siekdamas suteikti galimybę apklausti asmenis, kurie pagal tarptautinės teisės normas turi imunitetą nuo baudžiamosios jurisdikcijos, bei tokius asmenis, dėl kurių patraukimo baudžiamojon atsakomybėn turi būti gautas kompetentingos institucijos leidimas, kai toks leidimas yra būtinas pagal įstatymus (Seimo nariai, teisėjai ir t. t.). Posėdyje dalyvavo Generalinės prokuratūros, Policijos departamento prie Vidaus reikalų ministerijos, Finansinių nusikaltimų tyrimo tarnybos prie Vidaus reikalų ministerijos, Specialiųjų tyrimų tarnybos padalinių vadovai ir pateikė informaciją apie jų įstaigose susiformavusią šio instituto taikymo praktiką. Komitetas, išklausęs informaciją, atkreipė dėmesį, kad aukščiau minėtas BPK institutas būtų taikomas ir imunitetą turintiems asmenims, kai to reikia, taip pat atkreipė dėmesį, kad šis institutas nebūtų taikomas per plačiai, nebūtų juo piktnaudžiaujama ar pažeidinėjamos piliečių konstitucinės teisės, nes pagal Lietuvos Respublikos Konstitucijos 31 straipsnio 3 dalį draudžiama versti duoti parodymus prieš save, savo šeimos narius ar artimus giminaičius.
	2.9. 2013 m. gruodžio 16 d. Teisės ir teisėtvarkos komiteto biuro atstovai dalyvavo Civilinio proceso kodekso priežiūros komiteto posėdyje, kurio metu buvo svarstomi CPK pakeitimai.

3. PAREIŠKIMŲ IR RAŠTŲ NAGRINĖJIMAS

	Teisės ir teisėtvarkos komitete gaunamuose raštuose, laiškuose keliamos įvairios problemos, dalis jų Komitetui priskirtais klausimais, dalis – ne. Prie pastarųjų galima būtų paminėti įstatymų nepaisymo sveikatos apsaugos sistemoje,  neteisėtų savavališkų statybų klausimus, užsieniečių teisinės padėties, pilietybės gavimo, pabėgėlio statuso suteikimo, nuosavybės teisių į žemę atkūrimo eigos, vaiko teisių apsaugos, socialinių garantijų, komunalinių paslaugų apmokėjimo, bankų veiklos, švietimo įstaigų darbuotojų apmokėjimo tvarkos klausimus.
	Komitetas išnagrinėjo valstybės institucijų, visuomeninių organizacijų bei piliečių laiškų įvairiais klausimais, tačiau daugiausiai buvo kreiptasi šiais klausimais: 
	1) prašoma informuoti apie priimtus įstatymus; teikiami siūlymai keisti įstatymus ar kitus teisės aktus bei prašoma pateikti galiojančių teisės aktų išaiškinimus; 
	2) skundžiamasi teismų priimtais sprendimais; keliamos teismų sprendimų vykdymo problemos; prašoma spręsti teisėjų atsakomybės klausimus; prašoma įvesti visuomeninių teisėjų (tarėjų) institutą; dėstomi probleminiai klausimai dėl situacijos Lietuvos teismų ekspertizių centruose; 
	3) skundžiamasi Generalinės prokuratūros, apygardų prokuratūrų prokurorų procesiniais veiksmais, keliamas žemesnės grandies prokurorų darbo kontrolės trūkumo klausimas; 
	4) keliamos problemos ,susijusios su ikiteisminių tyrimų atlikim u bei probacijos funkcijų vykdymu, įgyvendinant Probacijos įstatymą; 
	5) skundžiamasi valstybės pareigūnų, policijos pareigūnų, antstolių veiksmais, taip pat pataisos įstaigų administracijos veiksmais prieš nuteistuosius; skundžiamasi  blogomis nuteistųjų laikymo sąlygomis bausmės atlikimo vietose; teiraujamasi dėl nuteistiesiems skirtų valstybinių išmokų dydžių; dėl nuteistųjų  lygtinio paleidimo tvarkos;
	6) skundžiamasi neteisėtu kriminalinės žvalgybos priemonių taikymu; teiraujamasi dėl pareigūnų neteisėtais veiksmais padarytos žalos atlyginimo; 
	7) laiškuose taip pat teiraujamasi dėl pareigūnų ir karių valstybinių pensijų sumažinimo teisėtumo; dėl smurto prieš moteris ir šeiminio smurto prevencijos bei kovos su juo. 

4. TARPTAUTINIAI RYŠIAI

	4.1. 2013 m. rugsėjo 9 d Teisės ir teisėtvarkos komiteto pirmininko pavaduotojas dr. Stasys Šedbaras susitiko su Austrijos ir Italijos administracinių teismų teisėjais, dalyvaujančiais Europos teisminio mokymo tinklo teisėjų mainų programoje. Lietuvoje užsienio teisėjai susipažino su Lietuvos teismų sistema bei bylų nagrinėjimo procesu, domėjosi Lietuvos parlamento darbu bei teisėkūros procedūromis. Seimo narys dr. Stays Šedbaras (1999–2000 m. buvęs Aukštesniojo administracinio teismo pirmininkas) supažindino svečius su įstatymų leidybos procedūra Seime, Seimo nario darbo aspektais. Susitikimo metu Austrijos administracinio teismo teisėja Gabrielė Kraft (Gabrielle Krafft) ir Italijos administracinio teismo teisėjas Emilianas Raganela (Emiliano Raganella) domėjosi Lietuvos patirtimi kuriant administracinių teismų sistemą, taip pat šiuo metu inicijuota teismų reforma. S. Šedbarui pristačius Lietuvos teismų reformos principines gaires, Austrijos teisėja G. Kraft patikino, kad teismų stambinimo iniciatyva Austrijoje buvo sėkmingai įgyvendinta, todėl Lietuvoje įgyvendinant teismų reformą teismų stambinimo linkme galima tikėtis efektyvesnio teismų darbo. Teisėja G. Kraft, pasidalindama savo įspūdžiais apie Lietuvos teisėjų darbą, pastebėjo, kad Lietuvos teisėjams tenka itin didelis darbo krūvis, o bylų nagrinėjimo terminai yra labai trumpi.
	4.2. 2013 m. rugsėjo 20 d. Teisės ir teisėtvarkos komiteto pirmininko pavaduotojas dr. S. Šedbaras ir komiteto narys Vitalijus Gailius dalyvavo Latvijos Respublikos Saeimos ir Latvijos notarų rūmų organizuotoje konferencijoje „Parlamento priimamų sprendimų poveikio ex post analizė Latvijoje, Lietuvoje ir Estijoje“. Konferencijos metu buvo aptartos šios temos: parlamento sprendimų išankstinės (ex ante) analizės vaidmuo, parlamento sprendimų poveikio ex post analizė, notarų vaidmuo užtikrinant teisės viršenybę. 
	4.3. 2013 m. spalio 27-29 d. Teisės ir teisėtvarkos komiteto biuro vedėja D. Komparskienė, patarėjos I. Leonavičiūtė, M. Civilkienė, J. Janušauskienė ir G. Morkūnienė  dalyvavo Europos Komisijos atstovybės Lietuvoje organizuotame vizite į Europos Sąjungos institucijas Briuselyje.
Šio vizito metu 2013 m. spalio 28 d. įvyko susitikimai su Europos Komisijos atstovais, kuriuose dalyvavo Teisingumo generalinio direktorato atstovai Elsa Garcia-Maltras, Olivier Tell, Heiko Wagner, Alexandra Jour-Schroeder, Wilhelmus Van Den Aardweg, Renatas Mažeika, Užimtumo, socialinių reikalų ir lygių galimybių generalinio direktorato atstovas Kęstutis Rekerta, Vidaus reikalų generalinio direktorato  atstove Olivia Hyvrier. 2013 m. spalio 29 d. Europos Parlamente įvyko susitikimas su Europos Parlamento Vizitų ir seminarų skyriaus atstove Ringaile Razauskiene, taip pat apsilankymas Parlamentariume. Susitikimų metu nagrinėtos temos:
· Naujausios tendencijos ES teisingumo srityje
· Teisminio bendradarbiavimo stiprinimas ir supaprastinimas arba standartų harmonizavimas. Paskutinės teisėkūros iniciatyvos ES baudžiamosios teisės srityje
· Galimybės ir finansiniai mechanizmai teisingumo srityje 2014-2020 m.
· Europos Komisijos (toliau – EK) pasiūlymas dėl Europos prokuratūros įsteigimo
· EK pasiūlymas dėl Bendrosios Europos pirkimo-pardavimo sutarčių 
· Baudžiamoji politika pinigų plovimo ir neteisėto praturtėjimo srityje
	4.4. 2013 m. lapkričio 20-22 d. Teisės ir teisėtvarkos komiteto pirmininko pavaduotojas dr. S. Šedbaras ir komiteto narys Vytautas Gapšys dalyvavo Europos Komisijos organizuotoje konferencijoje „Teisingumo vaidmuo Europos Sąjungoje“. Konferencija buvo skirta aptarti artimiausių metų teisingumo politiką Europoje. Į konferenciją pakviesti ir joje dalyvavo teisininkai praktikai, mokslininkai, taip pat politikai. Konferencijoje buvo diskutuojama šiomis temomis: teisingumo sistemų efektyvumas, teisingumo nepriklausomumas.

5. KONFERENCIJOS, DISKUSIJOS, KITI RENGINIAI

	5.1. 2013 m. spalio 17 d. Seimo Teisės ir teisėtvarkos komitetas kartu su Vidaus reikalų ministerija, Nusikalstamumo prevencijos ir kontrolės Europos institutu prie Jungtinių Tautų, Baltijos jūros valstybių tarybos darbo grupe prieš prekybą žmonėmis ir Tartu universitetu organizavo konferenciją „ADSTRINGO: kova su prekyba žmonėmis priverstiniam darbui plėtojant partnerystę, tobulinant identifikavimą ir įgyvendinant organizacines priemones“, skirtą prekybos žmonėmis priverstiniam darbui prevencijai, stiprinant nacionalinę ir regioninę partnerystę ir supratimą apie mechanizmus, sudarančius sąlygas migrantų išnaudojimui. Renginys buvo skirtas pristatyti ES finansuojamo projekto tuo pačiu pavadinimu, įgyvendinančio Europos Sąjungos Baltijos jūros regiono strategijos veiksmų plano 15.5 prioriteto „Imtis prekybos žmonėmis prevencijos priemonių“, už kurio įgyvendinimą atsakinga Lietuva, rezultatams pristatyti ir inicijuoti diskusijas tarp įvairių atsakingų subjektų Baltijos jūros regione ir ES. 
5.2. 2013 m. spalio 18 d. Seimo Teisės ir teisėtvarkos komitetas kartu su Vidaus reikalų ministerija, su Europos Komisija, organizavo tarptautinę konferenciją, skirtą ES kovos su prekyba žmonėmis dienai paminėti. Sveikinimo žodį konferencijos dalyviams tarusi Seimo Pirmininkė Loreta Graužinienė pabrėžė, kad kovai su prekyba žmonėmis būtina telkti visų šalių ir atsakingų institucijų pajėgas. Seimo vadovė atkreipė dėmesį, kad „kyla grėsmė plisti naujoms prekybos žmonėmis  formoms, pavyzdžiui, registruojant fiktyvias vedybas, kai parduodami emigravusių tėvų vaikai ir vaikai iš globos namų, kai parduodami žmonės elgetauti ir kt.“. 
Konferencijos dalyvius pasveikinęs vidaus reikalų ministras Alfonsas Dailis Barakauskas atkreipė dėmesį, kad informacinės technologijos sparčiai tobulėja, ir, kaip rodo praktika, dažnai jos naudojamos ne tik kurti žmonių gerovę.
Seimo Teisės ir teisėtvarkos komiteto pirmininkas Julius Sabatauskas pažymėjo, kad prekybos žmonėmis problemų sprendimas yra prioritetinis daugelio pasaulio valstybių, pripažįstančių teisės viršenybę ir save laikančių teisinėmis valstybėmis, uždavinys. Efektyviai kovoti su prekyba žmonėmis nepavyks, jei neužtikrinsime glaudaus bendradarbiavimo tiek Europos Sąjungoje, tiek už jos ribų. Ypač svarbu, kad prekybos žmonėmis aukos gautų aiškią ir nuoseklią informaciją apie savo teises.
Europos Komisijos koordinatorė kovai su prekyba žmonėmis Myrija Vasiliadou (Myria Vassiliadou) atkreipė dėmesį: 2008–2010 m. prekybos žmonėmis nusikaltimo aukų skaičius išaugo 18 proc. Konferencijoje buvo diskutuota apie interneto naudojimą prekybos žmonėmis aukų verbavimui, apie paklausos elektroninėje erdvėje problemos sprendimą, visuomenės švietimo kampanijas ir kitokią prevencinę veiklą; taip pat aptarta, kaip tiriami nusikaltimai ir atliekamas baudžiamasis persekiojimas, kaip teikiamos elektroninės paslaugos prekybos žmonėmis aukoms ir kt. ES kovos su prekyba žmonėmis diena pirmą kartą paminėta 2007 m.


III. PRIORITETINIAI DARBAI, KURIE PLANUOJAMI ATLIKTI
2014  M. SEIMO PVASARIO (IV) SESIJOJE


1. Baudžiamojo kodekso ir Baudžiamojo proceso kodekso pakeitimai

	Baudžiamojo kodekso 7, 8, 60, 95, 151, 1511, 153, 162, 307, 308, 309 straipsnių pakeitimo ir papildymo, kodekso papildymo 1001, 1002, 1521 ir 2521 straipsniais ir kodekso priedo papildymo įstatymo projektas Nr. XIP-4796(2), Baudžiamojo proceso kodekso 9, 154, 186, 280, 283 straipsnių pakeitimo ir papildymo ir kodekso priedo papildymo įstatymo projektas Nr. XIP-4797(2) ir Kriminalinės žvalgybos įstatymo 8 straipsnio pakeitimo įstatymo projektas Nr. XIP-4798(2).
	Minėti projektai parengti, siekiant įgyvendinti 2011 m. gruodžio 13 d. įsigaliojusią Europos Parlamento ir Tarybos direktyvą dėl kovos su seksualine prievarta prieš vaikus, jų seksualiniu išnaudojimu ir vaikų pornografija, kuria panaikinamas Tarybos pamatinis sprendimas 2004/68/TVR, taip pat atsižvelgiant į Jungtinių Tautų Vaiko teisių komiteto 2008 m. spalio 3 d. pateiktas išvadas ir rekomendacijas dėl Lietuvos Respublikos pirminės ataskaitos dėl 1989 m. Jungtinių Tautų Vaiko teisių konvencijos 2000 m. fakultatyvinio protokolo dėl vaikų pardavimo, vaikų prostitucijos ir vaikų pornografijos įgyvendinimo. Šiais įstatymų projektais taip pat siekiama suderinti Baudžiamojo kodekso, Baudžiamojo proceso kodekso galiojančias nuostatas su Europos Tarybos konvencija dėl vaikų apsaugos nuo seksualinio išnaudojimo ir seksualinės prievartos. Projektais siekiama įgyvendinti ir 2010 m. gruodžio 23 d. įsigaliojusią Jungtinių Tautų tarptautinę konvenciją dėl asmenų apsaugos nuo priverstinio dingimo, Jungtinių Tautų jūrų teisės konvencijas, siekiant užkirsti kelią piratavimui, nuo kurio  nemažai nukentėjusių yra ir Lietuvos Respublikos piliečių. Baudžiamojo proceso kodekso pakeitimais siekiama patikslinti ar naujai nustatyti nepilnamečių dalyvavimo baudžiamajame procese ypatumus (nepilnamečių nukentėjusiųjų ar liudytojų apklausą, neviešus posėdžius).

	Baudžiamojo proceso kodekso 102, 243, 244, 261, 273, 314, 361, 362, 362(1), 364, 367, 440, 441, 442 straipsnių pakeitimo ir papildymo ir Kodekso papildymo 242(1) straipsniu įstatymo projektas Nr. XIIP-256(2). Projekto tikslas – šalinti priežastis, dėl kurių baudžiamųjų bylų nagrinėjimas teismuose trunka pernelyg ilgai. To numatoma siekti tokiomis priemonėmis:
	1) įtvirtinant teismo pareigą siekti bylos išnagrinėjimo skelbiant kiek galima mažiau pertraukų ir neatidėliojant atlikti būtinų proceso veiksmų, taip pat apibrėžiant teisiamojo posėdžio pertraukos skelbimo ir bylos nagrinėjimo atidėjimo pagrindus ir leistiną jų trukmę;
	2) sutrumpinti įrodymų tyrimą visose bylose, kuriose kaltinamieji visiškai pripažįsta savo kaltę, nusikalstamos veikos padarymo aplinkybės nekelia abejonių ir dėl sutrumpinto įrodymų tyrimo sutinka proceso dalyviai;
	 3) supaprastinti kai kurių su bylos nagrinėjimu iš esmės nesusijusių atskirų arba vadinamųjų tarpinių procesinių klausimų nagrinėjimo tvarką teismuose, dėl kurių stringa bylų nagrinėjimas iš esmės;
	4) projektu siekiama sumažinti galimybes kai kuriems nepateisinamiems proceso dalyvių teisių suvaržymams, kurie tampa skundo aukštesnės instancijos teismui pagrindu, ir taip sukurti prielaidas atitinkamus klausimus išspręsti jau pirminėje proceso stadijoje ir taip sumažinti bendrą teisminio baudžiamosios bylos nagrinėjimo trukmę;
	5) eliminuoti nepagrįstus kasacijos apribojimus privataus kaltinimo bylose, sudaryti prielaidas vienodai teismų praktikai formuoti bei taip supaprastinti, pagerinti ir pagreitinti žemesniųjų teismų darbą sprendžiant kitas analogiškas bylas.

2. Civilinio proceso kodekso pakeitimai

	Civilinio proceso kodekso 49, 80, 182 straipsnių pakeitimo ir Kodekso papildymo 2611 straipsniu bei XXIV1 skyriumi įstatymo projektas Nr. XIP-4634 parengtas siekiant sudaryti sąlygas funkcionuoti grupės ieškinio institutui. Nors Civilinio proceso kodekso (toliau – CPK) 49 straipsnio 6 dalyje nustatyta, kad grupės ieškinys gali būti pareiškiamas viešajam interesui ginti, tačiau CPK detaliau grupės ieškinio instituto klausimų nereguliuoja, todėl grupės ieškinio institutas Lietuvos teismų praktikoje nėra įgyvendinamas. Projektu siekiama labiau užtikrinti teisę į teisminę gynybą, nes grupės ieškinio instituto pagalba gali būti apginami ir tie asmenys, kurie neinicijuoja teisminio bylinėjimosi dėl finansinių priežasčių, patirties stokos, laiko sąnaudų. Grupės ieškinys tai vieno ar kelių asmenų pareikštas ieškinys daugelio bendrą interesą turinčių asmenų vardu, tokį ieškinį pareiškiant ir nagrinėjant pagal specifines taisykles, ir nėra siejamas su viešojo intereso gynimu. Jeigu grupės ieškinyje yra reiškiami individualaus pobūdžio turtiniai grupės narių reikalavimai, grupės ieškinio bylą nagrinėjantis teismas priima visiems grupės nariams bendrą sprendimą dėl grupės narius vienijančių faktinių aplinkybių grupės ieškinio byloje – tarpinį sprendimą. Remdamasis įsiteisėjusiu tarpiniu sprendimu grupės ieškinio byloje, teismas išsprendžia kiekvieno grupės nario individualaus pobūdžio turtinius reikalavimus ir priima individualius sprendimus kiekvienam grupės nariui.

3. Vidaus tarnybos statuto bei  Policijos veiklos įstatymo pakeitimai

	Seimo valdybos 2012 m. gegužės 16 d. sprendimu Nr. SV-S-1593 sudaryta darbo grupė patobulino Vidaus tarnybos statuto pakeitimo įstatymo projektą Nr. XIP-4701 (toliau – Vidaus tarnybos statuto projektas) ir 2013 m. gruodžio 9 d. raštu Nr. V-2013-8394 informavo Seimo valdybą, kad darbo grupė darbą atliko ir siūlo Seimui svarstyti patobulintą naujos redakcijos Vidaus tarnybos statuto pakeitimo įstatymo projektą. 	Atsižvelgiant į tai, kad buvo gauta daug Teisės departamento, Vidaus reikalų sistemos profesinių sąjungų, kitų suinteresuotų institucijų pastabų ir pasiūlymų,  Vidaus tarnybos statuto projekto nuostatų svarstymas darbo grupių posėdžiuose užsitęsė.
	Darbo grupė surengė 24 posėdžius, kurių metu tobulinant Vidaus tarnybos statuto projektą dalyvavo ne tik darbo grupės nariai, bet ir Vidaus reikalų ministerijos, Socialinės apsaugos ir darbo ministerijos specialistai, Vidaus reikalų sistemos profesinių sąjungų atstovai. Tobulinant Vidaus tarnybos statuto projektą, atsižvelgta į Seimo nutarimo „Dėl statutinių valstybės tarnautojų tarnybos, socialinių garantijų ir darbo apmokėjimo tobulinimo gairių patvirtinimo“ Nr. XII-209 nuostatas, t.y. nustatytas vieningas vidaus tarnybos teisinių santykių reguliavimas, patikslintas specifinių tarnybos ypatumų reglamentavimas, įtvirtinta vieninga visiems vidaus tarnybos sistemos pareigūnams taikoma socialinių garantijų ir darbo užmokesčio sistema, suvienodinta pareigūnų tarnybinės veiklos vertinimo sistema, nustatyta vieninga skiriamų vadovų ir jų pavaduotojų skyrimo į pareigas tvarka.
	Atsižvelgiant į tai, kad tarnybos vidaus tarnybos sistemoje teisinius santykius reglamentuoja ne tik Vidaus tarnybos statutas, kai kurios Valstybės tarnybos įstatymo nuostatos, bet ir specialieji įstatymai bei siekiant suderinti naujos redakcijos Vidaus tarnybos statuto projekto nuostatas su vidaus reikalų įstaigų veiklą reglamentuojančiais specialiaisiais įstatymai, kartu parengti ir teikiami  šie įgyvendinamieji teisės aktai:
	Valstybės tarnybos įstatymo 4 straipsnio ir 3 priedo pakeitimo įstatymo projektas;
[bookmark: dok_tipas]	Finansinių nusikaltimų tyrimo tarnybos įstatymo 10 straipsnio pakeitimo įstatymo projektas;
	Policijos veiklos įstatymo pakeitimo įstatymo projektas;
	Vadovybės apsaugos įstatymo 16 straipsnio pakeitimo įstatymo projektas;
	Valstybės sienos apsaugos tarnybos įstatymo 12 ir 13 straipsnių įstatymo projektas;
	Viešojo saugumo tarnybos įstatymo 9 straipsnio pakeitimo įstatymo projektas;
	Vyriausybės įstatymo 22 straipsnio pakeitimo įstatymo projektas.

4. Seimo statuto pakeitimai

	Seimo statuto nuostatas būtina suderinti su 2013 m. gruodžio 19 d. jau įsigaliojusiu Viešojo sektoriaus atskaitomybės įstatymo 1, 2, 15, 19, 20, 21, 23, 28, 29, 30, 31, 32, 33, 35, 36 straipsnių pakeitimo ir papildymo ir 18 straipsnio pripažinimo netekusiu galios įstatymu (Nr. XII-637). Tuo tikslu parengtas Seimo statuto „Dėl Lietuvos Respublikos Seimo statuto Nr. I-399 49, 59, 591, 60, 64, 65, 224, 225, 226 straipsnių, trisdešimt septintojo skirsnio pavadinimo pakeitimo ir Statuto papildymo 2261, 2262 straipsniais“ projektas XIIP-1395(2).
	Projektu detalizuojama, kad Vyriausybė Seimui pateikia Valstybės konsoliduotųjų ataskaitų rinkinį, Valstybinio socialinio draudimo fondo konsoliduotųjų ataskaitų rinkinį, Privalomojo sveikatos draudimo fondo konsoliduotųjų ataskaitų rinkinį, kitų valstybės išteklių fondų, kurių lėšų sąmatas tvirtina Seimas, metinių ataskaitų rinkinius ir Nacionalinį finansinių ataskaitų rinkinį, nustatomi šių atskaitų rinkinių pateikimo bei svarstymo Seime terminai ir tvarka. Taip pat nurodoma, kokie komitetai turi svarstyti kurį ataskaitų rinkinį, atsižvelgiant į jų kompetencijai priklausančius klausimus. 

